Na podlagi 52. člena Statuta Slovenskega zgodovinskega društva za novejšo in sodobno zgodovino

je izvršilni odbor društva na svoji redni seji dne 7. oktobra 2022 sprejel:

**PRAVILNIK O PODELJEVANJU NAGRADE »HISTORIA MODERNA VIVA«**

I. SPLOŠNA DOLOČBA

1. člen

Pravilnik podrobneje določa podeljevanje nagrade »Historia moderna viva« (v nadaljevanju: nagrade), postopek predlaganja kandidatov, kriterije za podeljevanje nagrad, način izbora prejemnikov nagrad ter njihovo podelitev.

Pravilnik prav tako določa sestavo, oblikovanje in delovanje Komisije za podeljevanje nagrad »Historia moderna viva« (v nadaljevanju: komisija).

II. NAGRADE

2. člen

Slovensko zgodovinsko društvo za novejšo in sodobno zgodovino (v nadaljevanju: društvo) vsaka štiri leta podeljuje eno nagrado.

Nagrade se podeljuje posameznikom, avtorjem izvirnih znanstvenih monografskih del s področja zgodovinopisja.

3. člen

Nagrade se podeljujejo v obliki diplome, pisne utemeljitve in praktične nagrade.

**Postopek predlaganja kandidatov**

4. člen

Komisija v letu podelitve nagrad najkasneje do 15. oktobra objavi poziv za predlaganje kandidatov za prejemnike nagrad (v nadaljevanju: poziv).

Poziv se objavi na spletni strani društva.

Poziv obsega:

* temeljno izhodišče za podeljevanje nagrad,
* obvezne sestavine predloga za nagrade,
* rok, do katerega morajo biti predlogi poslani, ter
* način pošiljanja in naslov, na katerega je potrebno poslati predloge.

Predlog je treba poslati:

* v fizični obliki s priporočeno pošiljko na naslov društva, s pripisom *Komisija za podeljevanje nagrad Historia moderna viva* ter »ne odpiraj – predlog«, ali
* v elektronski obliki na elektronski naslov društva.

Rok za zbiranje predlogov je 20 dni od objave poziva.

5. člen

Kandidate za nagrade lahko predlagajo fizične osebe in pravne osebe, ki delujejo na področju zgodovinopisja.

V imenu pravne osebe, ki vlaga predlog za podelitev nagrade, le tega podpiše njen zakoniti zastopnik ali druga pooblaščena oseba.

Fizične in pravne osebe ne morejo predlagati samega sebe.

6. člen

Predlogi morajo vsebovati jasno in izčrpno oblikovano utemeljitev o primernosti kandidatov za predlagano nagrado.

Vsi predlogi morajo biti podpisani. Anonimnih predlogov komisija ne upošteva.

7. člen

Po preteku pozivnega roka komisija na seji odpre in pregleda vse pravočasno prispele predloge.

Komisija po ugotovitvi, koliko predlogov izpolnjuje zahteve poziva, sestavi seznam predlaganih kandidatov za prejem nagrad ter pristopi k izbiri prejemnikov nagrad v skladu s tem pravilnikom.

**Kriteriji za podelitev nagrad**

8. člen

Nagrade *Historia moderna viva* se podeljuje za izvirno znanstveno monografsko delo s področja novejše in sodobne zgodovine, pomembno za slovensko zgodovinopisje in izdano v obdobju zadnjih treh koledarskih let pred letom podelitve nagrade.

**Izbor prejemnikov nagrad**

9. člen

Komisija na podlagi predlogov, morebitnih strokovnih ocen in na podlagi lastne presoje izbere prejemnike nagrad ter izbor posreduje izvršilnemu odboru društva v potrditev.

Komisija lahko preveri navedbe v utemeljitvah in po potrebi tudi zahteva dopolnitev predloga ter dodatne podatke.

Komisija lahko naroči, če je za to utemeljena potreba, oceno ali strokovno mnenje pri strokovnjakih, ki niso člani komisije.

O izboru prejemnikov nagrad odloči komisija na seji z večino glasov vseh članov. Glasovanje je praviloma javno. Na zahtevo vsaj enega člana komisije se glasovanje izvede tajno.

Neizbranih predlogov komisija predlagateljem ni dolžna utemeljevati.

Predlog prejemnikov nagrad komisija v pisni obliki poda izvršilnemu odboru društva, ki predlog potrdi oziroma zavrne. Izvršilni odbor lahko predlagani izbor komisije zavrne le v primeru utemeljenega dvoma v korektnost postopka predlaganja kandidatov ali postopka izbora prejemnikov nagrad . V primeru zavrnitve mora komisija ponovno razpravljati o kandidatu oziroma izbirati med drugimi kandidati.

10. člen

Prejemniki nagrad morajo biti dokončno izbrani vsaj 10 dni pred podelitvijo nagrad.

11. člen

Nagrade se ne podelijo, če komisija pri oceni predlogov ugotovi, da predlogi ne ustrezajo objavljenim kriterijem.

**Podelitev nagrad**

12. člen

Nagrade se podeljujejo v drugi polovici koledarskega leta.

Nagrade podeljujeta predsednik društva in predsednik komisije, ki tudi prebere strokovne utemeljitve za prejemnike nagrad.

Izvršilni odbor društva določi potek slovesnosti, na kateri se podeljujejo nagrade.

**Evidenca in objava prejemnikov nagrad**

13. člen

Tajnik društva vodi evidenco vseh prejemnikov nagrad, ki jih je podelilo društvo.

Prejemnike nagrad se skupaj s strokovno utemeljitvijo predstavi na spletni strani društva.

III. KOMISIJA ZA PODELJEVANJE NAGRAD HISTORIA MODERNA VIVA

**Imenovanje, sestava in delovanje komisije**

14. člen

Komisijo sestavlja pet članov, ki jih imenuje izvršilni odbor društva. Člani komisije so lahko člani društva in strokovnjaki s področja zgodovinopisja, ki niso člani. Mandat članov komisije traja štiri leta. V primeru, da je nominiranec za dobitnika nagrade član komisije, mora izvršilni odbor imenovati novo komisijo oziroma nadomestnega člana.

Komisija na svoji prvi seji imenujejo predsednika komisije in njegovega namestnika. Na prvi seji komisija izbere tudi zapisnikarja.

Komisija dela na sejah, ki jih sklicuje in vodi predsednik komisije, v njegovi odsotnosti pa namestnik.

Komisija je sklepčna, če je na seji navzočih več kot polovica članov komisije. Komisija sprejema odločitve z večino glasov navzočih članov. Kadar komisija odloča o prejemnikih nagrad, je za odločitev potrebna večina vseh članov komisije.

O delu komisije poroča predsednik ob podelitvi nagrad ter na rednem zasedanju zbora članov. Poročilo se objavi tudi na spletni strani društva.

15. člen

O delu komisije se vodi zapisnik, ki ga podpišeta zapisnikar in predsednik komisije.

Zapisnik mora vsebovati:

* zaporedno številko seje, datum, kraj in čas seje,
* imena navzočih članov,
* sprejeti dnevni red, kratko vsebino razprave in sprejete sklepe pri posameznih točkah dnevnega reda.

V zapisniku morajo biti navedeni vsi kandidati za prejemnike nagrad ter končni predlog o podelitvi nagrad s strokovno utemeljitvijo. V zapisnik se obvezno vpišejo rezultati glasovanja. Član komisije, ki ima o izboru prejemnikov ločeno mnenje, lahko zahteva, da se njegovo mnenje vpiše v zapisnik.

IV. KONČNE DOLOČBE

16. člen

Ta pravilnik je bil sprejet na **zboru članov društva oziroma izvršilnega odbora društva** dne 7. oktobra 2022, začne pa veljati naslednji dan po objavi na spletni strani društva.

Ljubljana, 7. oktobra 2022

dr. Renato Podbersič, predsednik Slovenskega društva za novejšo in sodobno zgodovino